РЕШЕНИЕ НА СЪДА (първи състав)
18 юли 2007 година
Дело C-213/06 P
Европейска агенция за възстановяване (ЕАВ)
срещу
Georgios Karatzoglou
„Обжалване — Срочно нает служител — Прекратяване на договор“
Предмет: Жалба срещу Решение на Първоинстанционния съд на Европейските общности от 23 февруари 2006 г. по дело Karatzoglou/ЕАВ (T‑471/04),
насочена към отмяната на това съдебно решение
Решение: Отмяна на съдебното решение и връщане на делото за разглеждане на Първоинстанционния съд.
Резюме
Длъжностни лица — Принципи — Защита на оправданите правни очаквания
(членове 47—50 от Условията за работа на другите служители)
Обстоятелството, че изменението на договор на срочно нает служител е създало двусмислено положение, което е могло да създаде
впечатление, че администрацията е ограничила своето право да прекратява договора, предвидено в членове 47—50 от Условията
за работа на другите служители, не поражда у служителя оправдани правни очаквания относно продължителността на неговия договор.
Всъщност едно неясно договорно положение не би могло да бъде в основата на конкретни уверения от страна на администрацията,
които са необходими, за да се породят оправдани правни очаквания.
Не може впрочем да се прави позоваване в това отношение на принципа, съгласно който по-слабата страна по трудов договор може
да очаква неточните разпоредби от посочения договор да бъдат тълкувани в нейна полза. Съображения, свързани с договорното
положение на служителя по отношение на неговия работодател, не биха могли да компенсират липсата на едно от условията, необходими
за установяване на съществуването на оправдани правни очаквания.